ข้อบัญญัติองค์การบริหารส่วนตำบลพรหมพิรามข้อบัญญัติองค์การบริหารส่วนตำบลพรหมพิรามเรื่องการควบคุมการเลี้ยงหรือปล่อยสุนัขและแมวพ.ศ. ๒๕๖๐ โดยที่เป็นการสมควรตราข้อบัญญัติองค์การบริหารส่วนตำบลพรหมพิรามว่าด้วยการควบคุมการเลี้ยงหรือปล่อยสุนัขและแมวเพื่อป้องกันและแก้ไขปัญหาเกี่ยวกับเหตุเดือดร้อนจากการเลี้ยงหรือปล่อยสุนัขและแมว และเพื่อกำจัดโรคพิษสุนัขบ้าให้หมดไปจากพื้นที่อาศัยอำนาจความในมาตรา๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)พ.ศ. ๒๕๔๖ ประกอบกับมาตรา ๒๙ และมาตรา ๓๐ แห่งพระราชบัญญัติการสาธารณสุข พ.ศ. ๒๕๓๕องค์การบริหารส่วนตำบลพรหมพิรามโดยความเห็นชอบของสภาองค์การบริหารส่วนตำบลพรหมพิรามและนายอำเภอพรหมพิราม จึงตราข้อบัญญัติขึ้นไว้ ดังต่อไปนี้ข้อ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลพรหมพิรามเรื่อง การควบคุมการเลี้ยงหรือปล่อยสุนัขและแมว พ.ศ. ๒๕๖๐ข้อ๒[๑] ข้อบัญญัตินี้ให้ใช้บังคับภายในเขตองค์การบริหารส่วนตำบลพรหมพิรามตั้งแต่วันถัดจากวันประกาศในราชกิจจานุเบกษาเป็นต้นไปข้อ๓ บรรดาข้อบัญญัติ กฎ ข้อบังคับระเบียบ ประกาศ หรือคำสั่งอื่นใดในส่วนที่ได้กำหนดไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทนข้อ๔ ในข้อบัญญัตินี้เจ้าพนักงานท้องถิ่น หมายความว่านายกองค์การบริหารส่วนตำบลพรหมพิรามเจ้าพนักงานสาธารณสุข หมายความว่า เจ้าพนักงานซึ่งได้รับแต่งตั้งให้ปฏิบัติการตามพระราชบัญญัติการสาธารณสุขพ.ศ.๒๕๓๕พนักงานเจ้าหน้าที่ หมายความว่า ข้าราชการหรือพนักงานองค์การบริหารส่วนตำบลพรหมพิรามซึ่งได้รับแต่งตั้งจากเจ้าพนักงานท้องถิ่นตามมาตรา ๔๔ วรรคสองแห่งพระราชบัญญัติการสาธารณสุข พ.ศ. ๒๕๓๕สัตวแพทย์ หมายความว่าสัตวแพทย์ของกรมปศุสัตว์หรือราชการส่วนท้องถิ่นการเลี้ยงสุนัขและแมว หมายความว่าการมีสุนัขหรือแมวไว้ในครอบครองและดูแลเอาใจใส่บำรุงรักษาตลอดจนการให้อาหารเป็นอาจิณการปล่อยสุนัขและแมว หมายความว่าการสละการครอบครองสุนัขหรือแมว หรือปล่อยให้อยู่นอกสถานที่เลี้ยงโดยปราศจากการควบคุมจากเจ้าของสุนัขหรือเจ้าของแมวเจ้าของสุนัขและเจ้าของแมว หมายความว่าเจ้าของหรือผู้ครอบครองสุนัขหรือแมวและให้หมายความรวมถึงผู้ให้อาหารสุนัขหรือแมวเป็นอาจิณด้วยสถานที่เลี้ยง หมายความว่าสถานที่เลี้ยงสุนัขหรือแมวที่แจ้งขึ้นทะเบียนไว้ที่หรือทางสาธารณะ หมายความว่าสถานที่หรือทางซึ่งมิใช่เป็นของเอกชน และประชาชนสามารถใช้ประโยชน์หรือสัญจรได้ใบรับรอง หมายความว่าใบรับรองรูปพรรณสัณฐานสุนัขหรือแมว หรือแบบคำขอขึ้นทะเบียนสุนัข-แมวของกรมปศุสัตว์หรือใบรับรองที่ออกให้โดยสถานพยาบาลสัตว์ที่ได้รับอนุญาตตามกฎหมายว่าด้วยสถานพยาบาลสัตว์ของกรมปศุสัตว์การขึ้นทะเบียนสุนัขและแมว หมายความว่าการนำสุนัขหรือแมวหรือใบรับรองไปแจ้งต่อพนักงานเจ้าหน้าที่เพื่อบันทึกรายละเอียดรูปพรรณสัณฐานของสุนัขและแมวการฉีดวัคซีนป้องกันโรคพิษสุนัขบ้า พร้อมจัดทำบัตรประจำตัวสุนัขและบัตรประจำตัวแมวสุนัขควบคุมพิเศษ หมายความว่า(๑)สุนัขสายพันธุ์พิทบูลเทอเรีย (Pitbull terrier) บูลเทอเรีย(Bullterrier) สเตฟฟอร์ดเชอร์บูลเทอเรีย (Staffordshire bullterrier) รอทไวเลอร์ (Rottweiler) ฟิลาบราซิลเลียโร (Fila Brasileiro) บางแก้ว และสายพันธุ์อื่นที่องค์การบริหารส่วนตำบลพรหมพิรามกำหนด(๒)สุนัขที่มีประวัติทำร้ายคนหรือพยายามทำร้ายคนสุนัขที่มีพฤติกรรมไล่ทำร้ายคนหรือสัตว์โดยปราศจากการยั่วยุข้อ๕ ให้นายกองค์การบริหารส่วนตำบลพรหมพิรามรักษาการตามข้อบัญญัตินี้และให้มีอำนาจออกข้อบังคับ ระเบียบ คำสั่ง ประกาศเพื่อปฏิบัติการให้เป็นไปตามข้อบัญญัตินี้หมวด ๑บททั่วไป ข้อ๖ ให้องค์การบริหารส่วนตำบลพรหมพิรามเป็นเขตควบคุมการเลี้ยงหรือปล่อยสุนัขและแมวข้อ๗ ห้ามผู้ใดปล่อยสุนัขและแมวในที่หรือทางสาธารณะในที่อื่นใดในเขตองค์การบริหารส่วนตำบลพรหมพิรามโดยเด็ดขาดหมวด ๒การขึ้นทะเบียนสุนัขและแมว ข้อ๘ ให้สุนัขและแมวเป็นสัตว์ที่ต้องขึ้นทะเบียนและให้เจ้าของสุนัขและเจ้าของแมวมีหน้าที่นำสุนัขและแมวไปขึ้นทะเบียนในกรณีที่เจ้าของสุนัขหรือเจ้าของแมวมิได้เป็นเจ้าบ้านตามทะเบียนบ้านต้องได้รับความยินยอมจากเจ้าบ้านข้อ๙ เจ้าของสุนัขและหรือเจ้าของแมวต้องนำสุนัขหรือแมวและใบรับรองการฉีดวัคซีนป้องกันโรคพิษสุนัขบ้าไปขึ้นทะเบียนณ สถานที่ที่กำหนดไว้ตามข้อ ๑๐ภายในหนึ่งร้อยยี่สิบวันนับแต่วันที่สุนัขหรือแมวเกิด หรือภายในสามสิบวันนับแต่วันที่นำสุนัขหรือแมวมาเลี้ยงในเขตตำบลพรหมพิรามด้วยตนเองหรือมอบอำนาจให้ผู้อื่นไปทำการแทนก็ได้โดยสุนัขหรือแมวต้องได้รับการฉีดวัคซีนป้องกันโรคพิษสุนัขบ้าแล้วข้อ๑๐ การขึ้นทะเบียนสุนัขและแมวที่องค์การบริหารส่วนตำบลพรหมพิรามหรือสถานที่อื่นใดตามที่นายกองค์การบริหารส่วนตำบลพรหมพิรามกำหนดให้นำใบรับรองมาแสดงโดยไม่ต้องนำสุนัข หรือแมวมาด้วยแบบใบรับรองหรือคำขอขึ้นทะเบียนสุนัขหรือแมวให้เป็นไปตามแบบที่กรมปศุสัตว์กำหนดข้อ๑๑ เมื่อพนักงานเจ้าหน้าที่ได้ตรวจสอบความสมบูรณ์ของคำขอขึ้นทะเบียนสุนัขหรือแมวแล้วปรากฏว่าหลักฐานถูกต้องให้ออกบัตรประจำตัวสุนัขหรือบัตรประจำตัวแมว(แบบ คขส.๓) ตามแบบที่นายกองค์การบริหารส่วนตำบลพรหมพิรามกำหนดข้อ๑๒ ในกรณีดังต่อไปนี้ให้ดำเนินการภายในสามสิบวัน(๑)เมื่อมีการเปลี่ยนเจ้าของ ให้เจ้าของใหม่แจ้งต่อหน่วยงานที่รับขึ้นทะเบียน ที่องค์การบริหารส่วนตำบลพรหมพิรามหรือสถานที่อื่นใดตามที่นายกองค์การบริหารส่วนตำบลพรหมพิรามกำหนดเพื่อแจ้งเปลี่ยนเจ้าของ โดยแนบบัตรประจำตัวสุนัขหรือประจำตัวแมว (แบบ คขส.๓) หลักฐานการซื้อขายสุนัขหรือแมวและหรือหลักฐานอื่นใดตามที่นายกองค์การบริหารส่วนตำบลพรหมพิราม กำหนด(๒)เมื่อมีการย้ายที่อยู่ของสุนัขหรือแมวให้เจ้าของสุนัขหรือเจ้าของแมวแจ้งต่อหน่วยงานที่รับขึ้นทะเบียนที่องค์การบริหารส่วนตำบลพรหมพิรามหรือสถานที่อื่นใดตามที่นายกองค์การบริหารส่วนตำบลพรหมพิรามกำหนด(๓)เมื่อบัตรประจำตัวสุนัขหรือบัตรประจำตัวแมวสูญหาย ถูกทำลาย หรือชำรุด ในสาระสำคัญให้เจ้าของสุนัขหรือเจ้าของแมวแจ้งต่อหน่วยงานที่รับขึ้นทะเบียนที่องค์การบริหารส่วนตำบลพรหมพิรามหรือสถานที่อื่นใดตามที่นายกองค์การบริหารส่วนตำบลพรหมพิรามกำหนดเพื่อทำบัตรประจำตัวสุนัขหรือบัตรประจำตัวแมวใหม่(๔)ในกรณีที่สุนัขไม่ใช่สุนัขควบคุมพิเศษทำร้ายคนหรือพยายามทำร้ายคน ให้เจ้าของสุนัขแจ้งต่อหน่วยงานที่รับขึ้นทะเบียนที่องค์การบริหารส่วนตำบลพรหมพิรามหรือสถานที่อื่นใดตามที่นายกองค์การบริหารส่วนตำบลพรหมพิรามกำหนดเพื่อเปลี่ยนสาระสำคัญของบัตรประจำตัวสุนัขโดยไม่ชักช้าข้อ๑๓ ในกรณีที่สุนัขหรือแมวตายเจ้าของสุนัขหรือเจ้าของแมวต้องแจ้งต่อหน่วยงานที่ขึ้นทะเบียนไว้ที่องค์การบริหารส่วนตำบลพรหมพิราม หรือสถานที่อื่นใดตามที่นายกองค์การบริหารส่วนตำบลพรหมพิรามกำหนดภายในสามวันนับแต่วันที่สุนัขหรือแมวตายตามแบบที่นายกองค์การบริหารส่วนตำบลพรหมพิรามกำหนดข้อ๑๔ ในกรณีที่สุนัขหรือแมวหายเจ้าของสุนัขหรือเจ้าของแมวต้องแจ้งต่อหน่วยงานที่ขึ้นทะเบียนไว้ที่องค์การบริหารส่วนตำบลพรหมพิรามหรือสถานที่อื่นใดตามที่นายกองค์การบริหารส่วนตำบลพรหมพิรามกำหนดภายในสามวันนับแต่วันที่ทราบ หากเจ้าของสุนัขหรือเจ้าของแมวพบสุนัขหรือแมวที่หายแล้วต้องแจ้งให้หน่วยงานที่ขึ้นทะเบียนไว้ที่องค์การบริหารส่วนตำบลพรหมพิรามหรือสถานที่อื่นใดตามที่นายกองค์การบริหารส่วนตำบลพรหมพิรามกำหนดภายในสามสิบวันนับแต่วันที่พบสุนัขหรือแมวข้อ๑๕ การแจ้งตามข้อ ๑๒ ข้อ ๑๓ และข้อ๑๔ เจ้าของสุนัขหรือเจ้าของแมวอาจแจ้งด้วยตนเองหรือวิธีการอื่นใด ทั้งนี้ตามหลักเกณฑ์ที่นายกองค์การบริหารส่วนตำบลพรหมพิรามกำหนดหมวด ๓การควบคุมการเลี้ยงสุนัขและแมว ข้อ๑๖ เจ้าของสุนัขหรือเจ้าของแมวต้องเลี้ยงสุนัขหรือแมวเฉพาะในสถานที่เลี้ยงที่ระบุไว้ในการขึ้นทะเบียนข้อ๑๗ เจ้าของสุนัขหรือเจ้าของแมวมีหน้าที่กำจัดสิ่งปฏิกูลอันเกิดจากสุนัขหรือแมวในที่สาธารณะโดยทันทีข้อ๑๘ เจ้าของสุนัขหรือเจ้าของแมวมีหน้าที่เลี้ยงดูให้อาหารและน้ำเพื่อการดำรงชีวิตที่ปกติสุขของสุนัขหรือแมวข้อ๑๙ เจ้าของสุนัขหรือเจ้าของแมวต้องรับผิดชอบต่อความเป็นอยู่ของสุนัขหรือแมวและถือเป็นหน้าที่ที่จะต้องพาสุนัขหรือแมวไปพบสัตว์แพทย์เพื่อทำการตรวจรักษาเมื่อเจ็บป่วยข้อ๒๐ เจ้าของสุนัขหรือเจ้าของแมวต้องเลี้ยงดูสุนัขหรือแมวในพื้นที่ที่เหมาะสมไม่คับแคบหรือสกปรกเกินไปจนเป็นผลเสียต่อสุขภาพของสุนัขหรือแมวข้อ๒๑ เจ้าของสุนัขหรือเจ้าของแมวมีหน้าที่ระวังและรับผิดชอบมลภาวะทางด้านเสียงและกลิ่นที่รบกวนผู้อื่นรวมตลอดถึงอันตรายต่อสุขภาพของผู้อื่นข้อ๒๒ ก่อนนำสุนัขหรือแมวมาเลี้ยงเจ้าของสุนัขหรือเจ้าของแมวต้องมั่นใจว่าสามารถเลี้ยงสุนัขหรือแมวไปจนกระทั่งมันตายจากเราไปได้กรณีที่เจ้าของไม่สามารถเลี้ยงดูสุนัขหรือแมวอีกต่อไปเจ้าของสุนัขหรือเจ้าของแมวต้องมอบสุนัขหรือแมวพร้อมบัตรประจำตัวสุนัขหรือบัตรประจำตัวแมวให้กับบุคคลอื่นที่ยินยอมด้วยความเต็มใจและเจ้าของใหม่จะต้องแจ้งต่อเจ้าหน้าที่ภายในสามสิบวันนับแต่วันที่นำสุนัขหรือแมวมาเลี้ยงโดยองค์กรปกครองส่วนท้องถิ่นอื่นที่มีความพร้อมให้จัดสถานที่รับเลี้ยงสุนัขหรือแมวที่เจ้าของไม่สามารถเลี้ยงได้อีกทางหนึ่งเพื่อช่วยลดจำนวนสุนัขหรือแมวจรจัดของชุมชนข้อ๒๓ ในกรณีที่มีเหตุควรสงสัยว่าสัตว์ที่เลี้ยงนั้นเป็นโรคอันอาจเป็นอันตรายแก่สุขภาพของบุคคลทั่วไปให้เจ้าของสัตว์แยก กักสัตว์นั้นไว้ต่างหาก และแจ้งให้เจ้าพนักงานท้องถิ่นหรือเจ้าพนักงานสาธารณสุขทราบรวมถึงต้องแจ้งให้สัตวแพทย์ของกรมปศุสัตว์หรือราชการส่วนท้องถิ่นทราบและต้องปฏิบัติตามคำแนะนำโดยเคร่งครัดหมวด ๔การนำสุนัขหรือแมวออกนอกสถานที่เลี้ยง ข้อ๒๔ การนำสุนัขหรือแมวออกนอกสถานที่เลี้ยงเจ้าของสุนัขหรือเจ้าของแมวต้องควบคุมสุนัขหรือแมวด้วยเครื่องควบคุมสุนัขหรือแมวที่แข็งแรงพอที่จะหยุดยั้งสุนัขหรือแมวมิให้ทำร้ายผู้อื่นที่มิใช่เจ้าของหรือทำความเสียหายให้เกิดกับสิ่งของสาธารณะหรือของบุคคลอื่นได้ทันท่วงทีข้อ๒๕ กรณีพนักงานเจ้าหน้าที่พบสุนัขหรือแมวในที่สาธารณะโดยปราศจากการควบคุมพนักงานเจ้าหน้าที่สามารถจับและควบคุมสุนัขหรือแมวไว้เพื่อดำเนินการตามพระราชบัญญัติการสาธารณสุข พ.ศ. ๒๕๓๕ข้อ ๒๖ สุนัขควบคุมพิเศษจะต้องมีการบันทึกประวัติในทะเบียนประวัติเป็นการเฉพาะและบันทึกในบัตรประจำตัวสุนัขข้อ๒๗ การนำสุนัขควบคุมพิเศษออกนอกสถานที่เลี้ยงเจ้าของสุนัขจะต้องจัดให้สุนัขสวมใส่อุปกรณ์ครอบปากและผูกสายลากจูงที่แข็งแรง และต้องจับสายลากจูงห่างจากตัวสุนัขไม่เกินห้าสิบเซนติเมตรโดยตลอดเวลาห้ามบุคคลอายุต่ำกว่าสิบห้าปีนำสุนัขควบคุมพิเศษออกนอกสถานที่เลี้ยงหมวด ๕อำนาจหน้าที่ของพนักงานเจ้าหน้าที่ ข้อ๒๘ เจ้าของสุนัขหรือเจ้าของแมวต้องอำนวยความสะดวกแก่พนักงานเจ้าหน้าที่ในการตรวจสอบตามอำนาจหน้าที่ที่กำหนดไว้ตามกฎหมายว่าด้วยการสาธารณสุขข้อ๒๙ เจ้าของสุนัขหรือเจ้าของแมวต้องแสดงข้อมูลหลักฐานต่างๆ เกี่ยวกับสุนัขหรือแมวเมื่อพนักงานเจ้าหน้าที่ร้องขอสำหรับการปฏิบัติหน้าที่ตามกฎหมายข้อ๓๐ ในกรณีที่มีเรื่องร้องเรียนเกี่ยวกับการเลี้ยงสุนัขหรือแมวพนักงานเจ้าหน้าที่จะต้องไม่เปิดเผยข้อมูลเกี่ยวกับผู้ร้องเรียนและเจ้าของสุนัขหรือเจ้าของแมวจะต้องปฏิบัติตามคำแนะนำของพนักงานเจ้าหน้าที่คำสั่งของเจ้าพนักงานสาธารณสุขหรือเจ้าพนักงานท้องถิ่นหมวด ๖บทกำหนดโทษ ข้อ๓๑ ผู้ใดฝ่าฝืนข้อบัญญัตินี้หรือไม่ปฏิบัติตามคำสั่งของเจ้าพนักงานท้องถิ่น เจ้าพนักงานสาธารณสุขพนักงานเจ้าหน้าที่ หรือสัตวแพทย์ มีความผิดต้องระวางโทษปรับ ไม่เกิน ๑,๐๐๐ บาทหรือตามที่บัญญัติไว้ในพระราชบัญญัติการสาธารณสุข พ.ศ. ๒๕๓๕บทเฉพาะกาล ข้อ๓๒ เจ้าของสุนัขหรือเจ้าของแมวที่เลี้ยงสุนัขหรือแมวไว้ก่อนวันที่ข้อบัญญัตินี้มีผลใช้บังคับต้องขึ้นทะเบียนให้แล้วเสร็จภายในหนึ่งปีนับแต่วันที่ข้อบัญญัตินี้มีผลใช้บังคับประกาศ ณ วันที่ ๒๔มีนาคม พ.ศ. ๒๕๖๐ประดับ กลิ่นขำนายกองค์การบริหารส่วนตำบลพรหมพิรามภวรรณตรี/จัดทำ๒๙ พฤศจิกายน๒๕๖๐ปวันวิทย์/ตรวจ๒๖ ธันวาคม๒๕๖๐[๑] ราชกิจจานุเบกษาเล่ม ๑๓๔/ตอนพิเศษ ๒๘๗ ง/หน้า ๒๐๘/๒๓ พฤศจิกายน ๒๕๖๐